સત્તર શબ્દોમાં આખા જીવનનો મર્મ કે જીવનનું વરવું સત્ય સમજાવતું આ હાઇકુ વાંચ્યા પછી માત્ર વાહ વાહ બોલવાથી નહીં ચાલે. આ પૃથ્વી પરનો કોઇ જીવ એકાદ વાર દુ:ખી ન થયો હોય એ શક્ય નથી. દુ:ખ એટલે સુખનો અર્થ સમજાવતું તત્વ. માત્ર સુખ અને સુખ જ હોય તો પછી સુખનું મૂલ્ય કોડીનું ન રહે. આપણને જીવન એક જ મળ્યું છે, દુ:ખ બેસુમાર. જીવનને માણવાનો સરળ રસ્તો દુઃખની અવગણના કરવી અને દુઃખમાંથી પણ સુખ શોધી કાઢવું એ છે. થોડાક નફીકરા થઇ જવાનું છે. થોડાક બહાદુર પણ. જિંદગી જો બાક્સ ખોખું હોય અને દુઃખ જો સળીઓ હોય તો આ બહાદુરી, નીડરતા અને નફીકરાપણું એ દારૂપટ્ટી છે જેના પર ઘસાઇને દુઃખ બળી જશે, ખાક થઇ જશે. સંજોગ ઠરાવવાનું કામ તમારા હાથમાં હોત તો તમે દુઃખના બાર વગાડી નાખ્યા હોત પણ થોભો, એ માટે તમે આજે પણ સક્ષમ છો. ભલા તમારી જાતને કેળવવાનું, પંપાળવાનું કે બદલવાનું કામ તમારા પોતાનાથી સારી રીતે કોણ કરી શકે. વેલ, બદલાવવાનો વિચાર છે ખરો તમારો?